המרקיז דה קונדורסה

Esquisse d'un tableau historique des progres de l'esprit humain (מתווה לתמונה היסטורית של התקדמות הרוח האנושית), 1795
מארי-ז'אן-אנטואן-ניקולא דה קאריטא, מרקיז דה קונְדוֹרְסֶה (בצרפתית: Marie-Jean-Antonie-Nicolas de Caritat, Marquis de Condorcet; 17 בספטמבר 1743 – 28 במרץ 1794) היה פוליטיקאי, פילוסוף, מתמטיקאי וחוקר מדע המדינה צרפתי. קונדורסה דגל בליברליזם כלכלי, סובלנות דתית, בחינוך מודרני ובעליונות השכל האנושי.

==קריירה מדעית ופוליטית==
קונדורסה נולד כבן למשפחת אצולה צרפתית עשירה ומכובדת. הוא התייתם מאביו בגיל צעיר, וגדל עם אימו שהייתה אדוקה בדתה ושלחה אותו ללמוד בבית ספר ישועי. כבר בימי לימודיו המוקדמים הראה יכולות מעוררות התפעלות בלימודי המתמטיקה שלו, ובגיל 16 עורר את תשומת לבם של כמה מגדולי המתמטיקאים של דורו, אנשי עידן הנאורות. ב-1765 פרסם את חיבורו הראשון בתחום המתמטיקה, העוסק בחשבון אינטגרלי, והביא לו יוקרה רבה. אחריו פרסם מאמרים רבים בתחומי המתמטיקה והמדעים, ובהדרגה ביסס לעצמו מעמד בכיר ומרכזי בחוגים האקדמיים. בשנת 1769, בהיותו בן עשרים ושש, התקבל כחבר באקדמיה הצרפתית למדעים.

בשנת 1772 מונה כמפקח כללי של המטבעה המלכותית. מנקודה זו ואילך לא הצטמצמו מאמריו לתחומים המתמטיים והמדעיים, והוא החל לפרסם חיבורים בתחומי הפילוסופיה ומדע המדינה. הוא עסק בהפצת רעיונות חברתיים ופוליטיים שנחשבו מתקדמים מאוד לתקופתו, והתמקד בעיקר בזכויות האדם וזכויות נשים ומיעוטים. הוא היה בין מחברי האנציקלופדיה הצרפתית שנכתבה באותה עת, יחד עם גדולי ההוגים והמדענים של עידן האורות. קונדורסה תמך באידיאלים שהנחו את ייסוד ארצות הברית באותה תקופה, ועסק רבות בהצעת רפורמות פוליטיות, כלכליות ומנהלתיות שיקדמו את צרפת ברוח דומה. ב-1777 מונה למזכיר האקדמיה הצרפתית למדעים.

ב-1785 התפרסם חיבור חשוב שלו העוסק בניתוח תורת ההסתברות ויישומיה לגבי הכרעות פוליטיות מבוססות רוב. בחיבור זה הוא מציג את הפרדוקס ההסתברותי הנקרא על שמו - פרדוקס קונדורסה. ב-1786 עסק בחיבור עבודה חשובה נוספת בתחום החשבון האינפיניטסימלי, שמעולם לא התפרסמה. ב-1789 פרסם את ספרו "חיי וולטר", בו הוא תומך בהשקפותיו האנטי-כנסייתיות של וולטר.

==המהפכה הצרפתית==
ב-1789 פרצה המהפכה הצרפתית. משנתו הליברלית של קונדורסה תאמה את רוח המהפכה בתחילתה, והוא היה להוגה בולט בין מחולליה. כתוצאה, נבחר ב-1791 כנציג פריז באספה המחוקקת והיה למזכיר האספה. הוא תכנן את מערך החינוך הממלכתי, ועסק בניסוח הצעות לחוקה החדשה של צרפת ובניסיונות לקדם את רעיונותיו על זכות הצבעה לנשים.

עם הרדיקליזציה של המהפכה איבד קונדורסה ממעמדו הפוליטי. קיצו הפוליטי הגיע עם עליית שלטון הטרור של רובספייר, אז הוכרזו דעותיו כלא חוקיות. הוא התנגד להוצאתו להורג של לואי השישה עשר ולשלטון הטרור, והוכרז על ידי השלטון כבוגד. באוקטובר 1793 הוצא צו למעצרו, אך במשך חמישה חודשים הסתתר קונדורסה משלטונות הטרור בדירת מסתור בפריז. במקום מחבואו כתב את אחד הספרים החשובים ביותר שלו, "מתווה לתמונה היסטורית של התקדמות הרוח האנושית" (Esquisse d'un tableau historique des progrés de l'esprit humain). הספר, שיצא לאור ב-1795 (לאחר מותו של קונדורסה), עוסק בביטוי דעותיו באשר לאופי האדם.

כשניסה קונדורסה לחמוק מפריז במרץ 1794, נתפס בידי השלטונות ונכלא. כעבור יומיים הוא נמצא מת בתאו בנסיבות לא ברורות. על פי אחת ההשערות התאבד בעזרת רעל שסיפק לו ידיד רופא, אם כי קיימת גם ההשערה כי נרצח.

בשנת 1989, לרגל מאתיים שנה למהפכה הצרפתית, הועברה גופתו של קונדורסה לפנתאון של פריז, היכל התהילה של אנשי המעלה של צרפת.

==ראו גם==
* תבחין קונדורסה

== לקריאה נוספת ==
* קונדורסה, "על קבלת הנשים את זכויות האזרח"(עמ' 116-120), ו-"עוד יתיקו את גבולות תקוותנו"(עמ' 330–333), בתוך: דניס שרביט (עורך), האדם המשתחרר: הנאורות והמהפכה הצרפתית - מבחר מקורות (תרגמו: אבנר להב ושירן בק, הקדמה: ראובן מירן, מבוא היסטורי, אחרית דבר וביוגרפיות של המחברים: דניס שרביט), ירושלים, הוצאת כרמל, 2013

==קישורים חיצוניים==

* [https://web.archive.org/web/20050831212903/http://cepa.newschool.edu/het/profiles/condorcet.htm ביוגרפיה של קונדורסה], מתוך ניו סקול יוניברסיטי 
* [http://www.fordham.edu/halsall/mod/condorcet-progress.html הטקסט המלא של "ההיסטוריה של התקדמות השכל האנושי"] 
* 
* 
* 
* 

==ביאורים==

*
קטגוריה:חברי האקדמיה המלכותית השוודית למדעים
קטגוריה:מתמטיקאים צרפתים
קטגוריה:פילוסופים צרפתים
קטגוריה:פילוסופים של עידן הנאורות
קטגוריה:תאורטיקנים במדע המדינה
קטגוריה:פוליטיקאים צרפתים
קטגוריה:פמיניסטים צרפתים
קטגוריה:אישים הקבורים בפנתאון של פריז
קטגוריה:מרקיזים צרפתים
קטגוריה:חברי האקדמיה הצרפתית
קטגוריה:חברי האקדמיה הצרפתית למדעים
קטגוריה:צרפתים חברי הבונים החופשיים
קטגוריה:צרפתים חברי האקדמיה האמריקאית לאמנויות ולמדעים
קטגוריה:ילידי 1743
קטגוריה:צרפתים שנפטרו ב-1794
קטגוריה:פרוטו-פמיניזם